লালমনিরহাট, ১০ জুলাই (শীর্ষ নিউজ ডটকম): লালমনিরহাট জেলার আদিতমারী স্বর্ণামতি ব্রিজের নিচ থেকে আজ রোববার সন্ধ্যায় ইবনে সাঈদ দুলাল নামের এক ব্যবসায়ীর ক্ষত-বিক্ষত লাশ উদ্ধার করেছে পুলিশ। এ হত্যার সাথে জড়িত  সন্দেহে শরিফুজ্জামান (৪৫) নামের এক ব্যক্তিকে আটক করা হয়েছে।  জানা যায়, উপজেলার বারাজান গ্রামের কাপড় ব্যবসায়ী ইবনে সাঈদ দুলাল শনিবার সন্ধ্যায় তার প্রতিবেশী নুরুজ্জামানের ছেলে শরিফুল ইসলামের সাথে মোটরসাইকেল নিয়ে বের হন। রাত পেরিয়ে সকাল হলেও দুলাল আর বাড়িতে ফিরেননি। এ নিয়ে আজ দুলালের সঙ্গী শরিফুলের কাছে জানতে চাইলে সে জানায় উপজেলার বুড়ির বাজারে রাতে দুলালকে রেখে মোটরসাইকেল নিয়ে সে বাড়ি এসেছে। এর বাইরে সে আর কিছু না জানে না। শরিফুলের কথাবার্তায় দুলালের পরিবারের সন্দেহ হলে তারা শরিফুলকে রোববার দুপুরে আদিতমারী  থানায় সোপর্দ করে।  এদিকে, রোববার সন্ধ্যা সাড়ে ৭টার দিকে আদিতমারী থানার অদূরে স্বর্ণামতি ব্রিজের নিচে একটি লাশ পড়ে থাকতে দেখে এলাকাবাসী পুলিশে খবর দিলে পুলিশ লাশটি উদ্ধার করে। পুলিশ দুলালের পরিবারকে খবর দিলে তারা লাশটি দুলালের বলে শনাক্ত করে।  এ প্রসঙ্গে আদিতমারী থানার সেকেন্ড অফিসার এসআই আব্দুস সোবাহান বলেন, হত্যার সঙ্গে জড়িত সন্দেহে শরিফুজ্জামান নামের এক ব্যক্তিকে আটক করা হয়েছে। এ ব্যাপারে আদিতমারী থানায় একটি হত্যা মামলার দায়েরর প্রস্তুতি চলছে।  আদিতমারী থানার ওসি মাহফুজার রহমান বলেন, লাশ  ময়নাতদন্তের জন্য মর্গে প্রেরণ করা হবে। ময়নাতদন্তের রিপোর্ট না পাওয়া পর্যন্ত কিছুই বলা যাচ্ছে না।  (শীর্ষ নিউজ ডটকম/প্রতিনিধি/এইউ/আরআর/২১.০৬ ঘ.)